Presidenten (kortspill)

Presidenten (alternative betegnelser: «Boms og president», «Boms», «President og slave») er et kortspill med opprinnelse i Japan. I Japan kalles spillet enten Daifugō (大富豪, stormillionær) eller Daihinmin (大貧民, storfattigmann).

Rangeringen
President (vinner av forrige runde)
Visepresident (andreplass i forrige runde)
Nøytral (også kalt arbeider, advokat eller bonde)
Viseboms (nest siste plass i forrige runde)
Boms (sisteplass i forrige runde)

Regler
Konfliktlinjene går oftest ut på hvilken rangering kortene skal ha. I kortspillet som er utgangspunktet til Presidenten, det japanske Dai Hin Min, er ess rangert som det høyeste kortet. Deretter følger konge, dame, knekt, og så videre helt ned til 2.

I det amerikanske kortspillet «Tycoon», som er en amerikansk tilpasning av det samme spillet, er 2 det høyeste kortet. Deretter følger Ess, Konge, Dame helt ned til 3. I «Tycoon» kan en toer legges på uavhengig av om runden består av enkeltkort, dobbelt, eller trippel. Runden vil da bli avsluttet, og den som la toeren får anledning til å legge ut et nytt kort. Dersom man skulle sitte igjen med kløver 3 blir man automatisk boms.Asshole regler på Partizzle.com   

 Norske regler 
I Norge har spillet utviklet seg, og kløver 3 er her det beste kortet.

Reglene vil da bli som følger:
 3 eller flere spillere.
 Alle kort deles ut. Går det ikke opp i forhold til antall spillere i runden, deles alle kortene ut slik at noen får ett kort mer enn de andre spillerne. Eventuelt byttes treerne (med unntak for kløver 3) ut med de kortene som er til overs.
 Etter kortutdeling, men før man begynner å legge ut kort, skjer en bytting av kort etter følgende regler:
 Presidenten gir to valgfrie kort til boms.
 Visepresidenten gir ett valgfritt kort til viseboms.
 Nøytral beholder de kortene vedkommende er utdelt.
 Viseboms gir sitt aller beste kort til visepresidenten.
 Boms gir sine to beste kort til presidenten.
 Kløver 3 er det beste kortet, deretter følger 2, ess, konge, dame, knekt, 10, 9, 8, 7, 6, 5, 4, 3.
 Kløver 3 er som nevnt ovenfor det beste kortet, og gir muligheten til å slå ut hele bunken, uavhengig om det spilles enkelt, dobbelt, trippelt eller fire like. Regelen for hvordan denne skal brukes, praktiseres ulikt. Noen mener at dersom en sitter igjen med kløver 3 på handa eller legger den på reint bord, har en tapt. Dette regnes som den offisielle regelen. Andre igjen spiller med at det ikke har noen betydning, kløver 3 kan spilles når som helst, og gjerne som siste kort. Dersom man som boms eller viseboms får kløver 3 trenger man ikke å gi den fra seg, men må ellers gi fra seg de beste kortene. Også her praktiseres det forskjellig. Noen spiller slik at dersom en viseboms eller boms har fått utdelt kløver 3, må kortet gis til visepresidenten eller presidenten. 
 Den som har ruter 3 starter spillet den første runden, deretter er det alltid bomsen som starter hver runde.
 Første spiller velger å legge ut enkeltkort, dobbelt (par), trippel, eller 4 like. Alle andre må legge ut like mange kort, men i høyere eller samme verdi.
 Bunken med kort som er lagt ut går ut av spillet når alle andre enn den som sist la ut ikke ønsker å legge ut. Den som sist la ut kort starter da å legge ut på ny etter regelen i forrige punkt. 
 Dersom den som sist la ut kort er ferdig med spillet, går kortet ut og så går turen til spilleren til venstre for spilleren som sist ble ferdig.
 Den som først legger ut alle sine kort har vunnet.
 Bortsett fra for kløver 3 (og ruter 3 for første utlegg i første spill) har ikke farge/sort noen betydning. Kun tallverdien er vesentlig.
 Om man ikke kan legge ut et kort, må man melde pass. Da kan man ikke lenger legge ut et kort før bunken har gått ut.
 Om alle spillerne passer i en runde, går bunken ut og den neste personen starter den nye runden.
 Når det har blitt lagt ut fire antall av en verdi (for eksempel fire ess) går bunken ut (siden 3 ikke har 3 som verdi, vil tre 3-ere også føre til at bunken går ut). Dette tallet øker relativt med hvor mange bunker man spiller med, ellers kan det avtales om på forhånd.

Varianter
 Kløver 3 unntas fra hvilke beste kort boms/viseboms må gi til president/visepresident.
 Man kan velge at det ikke kan legges samme verdi som forrige utlegg på bordet. Man må altså legge høyere enkeltkort, par, trippel eller fire like.
 Presidenten kan starte hvert nytt spill istedenfor bomsen.
 Har man ett kort på hånd, må man si dette høyt eller vil man automatisk ende opp som boms.
 Deltagerne sitter i rekkefølge slik at presidenten legger kort først, deretter visepresident og så videre nedover på rangstigen. Dermed vil visepresidenten ha fordel av å starte etter at presidenten er ferdig. Nøytral vil ha fordel når visepresidenten blir ferdig osv. Etter hver runde hvor noen rykker opp/ned, skifter deltagerne plass slik at plasseringen følger rangstigen fra siste runde.
 Man kan bruke flere kortstokker, noe som er nyttig når det er mange deltagere (f.eks. flere enn seks). Flere kortstokker muliggjør utlegg av fem like, seks like, sju like, osv.
 I USA blir Asshole gjerne brukt i drikkeleker. Drikkeleken fungerer slik at om man må melde pass, må man drikke en shot eller en slurk fra drikken sin. Man kan ikke sitte igjen med kløver 3 som siste kort på hånden.
 Man kan ikke legge ut like mange kort om gangen som antall kort som slår ut bunken. (F.eks. om fire antall kort slår ut bunken, kan man ikke legge ut fire antall av et kort samtidig).
 Sekserne fungerer som speil, dvs. om forrige spiller har lagt ut en firer, og man legger ut en sekser, teller den som en firer. Sekseren kan ikke speile kløver 3.
 Sekserne fungerer som valgfritt kort, slik at man kan legge ut en sekser på en tier, og si at det er en toer. Sekseren kan ikke være like mye verdt som kløver 3.
 Jokerne fungerer som valgfritt kort, slik at man kan legge ut en joker på et ess, og si at det er en toer. Jokeren kan ikke være like mye verdt som kløver 3.
 Jokerne er mer verdt enn toerne, men mindre verdt enn kløver 3.

Referanser

Kategori:Kortspill med fransk kortstokk